Batho ba le bantsi kwa lelapeng la Bethele ya kwa Jeremane ba ne ba itumeletse go nna le Baamerika ba ba neng ba tla ithuta go bua Seesemane le bone. Le fa go ntse jalo, letsatsi lengwe mo phaposing ya bojelo, toro ya bone e ne ya fedisiwa ka tshoganyetso. Mokaulengwe Frost yo gantsi a neng a bua ka matlhagatlhaga, o ne a simolola go bua Sejeremane a bua sengwe se go neng go lebega se le masisi thata. Bontsi jwa batho ba ne ba didimala, ba tlhomile matlho mo dijong. Le fa bakaulengwe bano ba ne ba sa kgone go tlhaloganya se se neng se buiwa, ka bonya ka bonya ba ne ba simolola go lemoga gore se se neng se buiwa se ne se amana le bone. Ka jalo, fa Mokaulengwe Frost a ne a buela kwa godimo a galefile a re, “VERBOTEN!” (“Ga go a letlelelwa!”) mme a boeletsa mafoko ao ka lentswe le le kwa godimo e le go gatelela, ba ne ba sa nnisege. Ke eng se ba se dirileng se se bakileng kgalefo eo?